CELEX: 32014R0836
Language: el
Date: 2014-07-31 00:00:00
Title: Εκτελεστικός κανονισμός (ΕΕ) αριθ. 836/2014 της Επιτροπής, της 31ης Ιουλίου 2014 , για την τροποποίηση του κανονισμού (ΕΚ) αριθ. 889/2008 της Επιτροπής σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων

1.8.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 230/10
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 836/2014 ΤΗΣ ΕΠΙΤΡΟΠΉΣ
   της 31ης Ιουλίου 2014
   για την τροποποίηση του κανονισμού (ΕΚ) αριθ. 889/2008 της Επιτροπής σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 22 παράγραφος 1,
   Εκτιμώντας τα ακόλουθα:
   
               (1)
            
            
               Το άρθρο 42 του κανονισμού (ΕΚ) αριθ. 889/2008 της Επιτροπής (2) επιτρέπει κατ' εξαίρεση, έως τις 31 Δεκεμβρίου 2014, υπό ορισμένες προϋποθέσεις και όταν δεν υπάρχει προσφορά βιολογικά εκτρεφόμενων πουλάδων επιτρέπεται, για τις πουλάδες μη βιολογικής εκτροφής για την παραγωγή αυγών, ηλικίας μικρότερης των 18 εβδομάδων, να εισάγονται σε μονάδα βιολογικής παραγωγής.
            
         
               (2)
            
            
               Η ανάπτυξη εναρμονισμένων κανόνων βιολογικής παραγωγής για τα νεαρά πουλερικά σε ενωσιακό επίπεδο είναι σύνθετο ζήτημα, δεδομένου ότι οι απόψεις όσον αφορά τις τεχνικές απαιτήσεις διαφέρουν σημαντικά. Προκειμένου να δοθεί περισσότερος χρόνος για τη θέσπιση λεπτομερών κανόνων όσον αφορά την παραγωγή βιολογικών πουλάδων, η ισχύς της έκτακτης διάταξης για τη χρήση μη βιολογικών πουλάδων πρέπει να παραταθεί για τρία έτη.
            
         
               (3)
            
            
               Το άρθρο 43 του κανονισμού (ΕΚ) αριθ. 889/2008 επιτρέπει κατ' εξαίρεση, για τα ημερολογιακά έτη 2012, 2013 και 2014, το 5 %, κατ' ανώτατο όριο των μη βιολογικών πρωτεϊνούχων ζωοτροφών να χρησιμοποιείται για τους χοίρους και τα πουλερικά.
            
         
               (4)
            
            
               Προσφορά βιολογικών πρωτεϊνών δεν ήταν επαρκής σε ποσότητα και ικανοποιητική σε ποιότητα στην αγορά της Ένωσης ώστε να ανταποκρίνεται στις διατροφικές απαιτήσεις των χοίρων και πουλερικών που εκτρέφονται σε αγροκτήματα βιολογικής παραγωγής. Η παραγωγή βιολογικών πρωτεϊνούχων καλλιεργειών εξακολουθεί να υστερεί σε σχέση με τη ζήτηση. Ως εκ τούτου, είναι σκόπιμο να επεκταθεί η έκτακτη δυνατότητα χρήσης περιορισμένης ποσότητας μη βιολογικών πρωτεϊνούχων ζωοτροφών για περιορισμένο χρονικό διάστημα.
            
         
               (5)
            
            
               Ως εκ τούτου, ο κανονισμός (ΕΚ) αριθ. 889/2008 πρέπει να τροποποιηθεί αναλόγως.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του κανονισμού (ΕΚ) αριθ. 889/2008
   Ο κανονισμός (ΕΚ) αριθ. 889/2008 τροποποιείται ως εξής:
   
               1)
            
            
               Στο άρθρο 42 στοιχείο β), η ημερομηνία «31 Δεκεμβρίου 2014» αντικαθίσταται από την ημερομηνία «31 Δεκεμβρίου 2017».
            
         
               2)
            
            
               Στο άρθρο 43, το δεύτερο εδάφιο αντικαθίσταται από το ακόλουθο κείμενο:
               «Το μέγιστο επιτρεπόμενο ποσοστό μη βιολογικών πρωτεϊνούχων ζωοτροφών ανά δωδεκάμηνο για τα εν λόγω είδη ανέρχεται σε 5 % για τα ημερολογιακά έτη 2015, 2016 και 2017.».
         Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2015.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Ιουλίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 189 της 20.7.2007, σ. 1.
   
      (2)  Κανονισμός (ΕΚ) αριθ. 889/2008 της Επιτροπής, της 5ης Σεπτεμβρίου 2008, σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (ΕΕ L 250 της 18.9.2008, σ. 1).